Sigurd Agersnap (SF), 2025-04-04:
Det synes jeg er en helt utrolig dyster landdistriktspolitik, altså at folk skal blive boende i landdistrikterne, fordi de ikke har råd til at flytte ind til byerne.
Der vil jeg håbe, at vi kan få lidt mere optimisme og glæde ind i landdistriktspolitikken, og at man kan investere i landdistrikterne og gøre dem til et attraktivt sted at bo, i stedet for at folk skal blive boende, fordi de ikke har råd til at flytte til byerne.
Det problem, som jeg synes Danmarksdemokraterne også skulle melde sig ind i kampen om at løse, er jo, at folk, der ejer en bolig i København, kan flytte til hele landet, for de har råd til at bo alle steder, mens folk, der ejer en bolig i Hadsund, ikke kan flytte til de større byer.
Det er jo det helt store problem i forhold til at få et land til at hænge sammen.
Tak for ordet, formand, og tak til Enhedslisten for at fremsætte beslutningsforslaget her.
Vi har et boligmarked, som er ved at knække over.
Det har det været i lang tid, men vi er meget tættere på grænsen for, hvornår man knækker.
Altså, vi har et boligmarked i København, hvor priserne er mere end fordoblet siden 2008 på ejermarkedet, mens vi på Lolland stadig væk ikke er nået tilbage på det samme niveau, som priserne havde i 2008.
Det skaber den klokkeklare urimelighed, at ejer man en bolig i København, kan man bosætte sig overalt i hele landet.
Men bor man et andet sted i landet, er det meget tvivlsomt, om man kan finde en bolig i København.
Prisudviklingen er simpelt hen sådan, at dem, der er inden for boligmarkedet i de store byer, er dem, der i fremtiden også har mulighed for at være inde på boligmarkedet i de store byer.
Den alvor, det skaber, synes jeg ikke vi har taget ind i Folketinget.
Det er en kæmpe kilde til ulighed.
Det er en kæmpe kilde til, at det land, der burde være for lille til store forskelle, faktisk kommer til at få nogle kæmpestore forskelle.
Det løser man jo så ikke alene med det her beslutningsforslag.
Det er jo rigtigt.
Det kræver en samlet regering, der prioriterer det her som noget af det vigtigste, og som siger, at den der skævhed, der er i boligpriserne, i lejepriserne, gør, at nogle dele af landet ikke har de samme frihedsgrader, som man har, hvis man bor i København.
Det gør, at vi får byer, der er mere og mere opdelte, hvor folk med almindelige indkomster ikke har mulighed for at bo.
Det gør, at vi har et land, der bliver mere og mere opdelt.
Det gør, at vi er et lille land, men at vi får større og større forskelle.
Så jeg synes, at der burde indkaldes til et kæmpestort boligpolitisk udspil, og der burde indkaldes til forhandlinger snart.
Det står jo i regeringsgrundlaget, og jeg tror, vi stadig væk venter.
Men jeg vil så sige, at det jo ikke skal holde os tilbage fra at gøre noget i mellemtiden.
Og der synes jeg, det her beslutningsforslag er rigtig godt.
De stigende byggepriser og de stigende grundpriser presser opførslen af almene boliger – almene boliger, som er de billigste boliger, og som gør, at vi stadig væk har en grad af blandede byer.
Derfor synes jeg også, det er et lidt ejendommeligt argument, at fordi det ikke løser alle problemer på boligmarkedet, kan man ikke støtte det her beslutningsforslag.
Det er jo heller ikke sådan, at fordi vi i SF støtter det, har vi deponeret vores egen politik hos Enhedslisten.
Det er jo, fordi vi stemmer for ting, som vi er enige om på tværs af partierne.
Sådan troede jeg egentlig man gjorde i Folketingssalen: Man kiggede ikke så meget på, hvem der fremsatte forslaget; man kiggede på, hvad indholdet var.
Og indholdet her er godt.
De almene boliger, som vil blive opført med et højere rammebeløb, vil selvfølgelig have en højere husleje.
Men de vil stadig væk være billigere end det, der bliver opført på det private lejemarked.
Og derfor tror jeg, at det, at vi igen får opført almene boliger, er en vigtig kilde til, at vi har et boligmarked, der hænger sammen, og hvor folk har mulighed for at flytte på tværs af landet, så selv om man bor i Hadsund og finder et job i Aarhus eller København, har man faktisk mulighed for at få foden indenfor på boligmarkedet.
Så vi støtter det helhjertet i SF.
Vi synes, det er et godt forslag, og tak til Enhedslisten for det.